Часам нам можа здавацца, што калісьці, калі мы былі яшчэ дзецьмі, то святы былі іншымі, больш радаснымі, выклікалі мацнейшыя пачуцці, у бацькоўскім доме панавала незвычайная атмасфера, свята адчувалася ў паветры. Можа так адбываецца таму, што сярод мітусні нашага штодзённага жыцця, стомленыя павярхоўнасцю, мы губляем глыбокі духоўны змест Святаў. Урачыстасць Божага Нараджэння – гэта свята веры, і толькі з верай мы можам увайсці ў таямніцу гэтага свята і спазнаць усю паўнату радасці, што можа ўнесці ў нашае жыццё. А радасць у тым, што сам Бог прыходзіць да нас. Прыходзіць як маленькае дзіцятка, каб мы не баяліся Яго, каб мы прынялі Яго да сябе. Ён хоча быць з намі, дзяліць наш лёс, падтрымліваць нас Сваёй міласэрнай любоўю. Кожны можа спазнаць гэтую любоў, якая найбольш праяўляецца ў прабачэнні грахоў.